SITUAŢIA POLITICĂ ŞI ECONOMICĂ INTERNAŢIONALĂ DUPĂ ATENTATELE TERORISTE DE LA 11 SEPTEMBRIE 2001 DIN STATELE UNITE ALE AMERICII 

PARTEA III - COOPERAREA INTERNAŢIONALĂ

 

1. Etapa globalizării securităţii 

 

Potrivit analiştilor şi experţilor, războiul împotriva terorismului constă de fapt în două războaie destul de diferite. Primul se duce împotriva reţelelor teroriste care îşi desfăşoară activitatea în societatea occidentală, al doilea fiind un război îndreptat împotriva statelor care adăpostesc sau sprijină într-un fel sau altul organizaţiile teroriste1. Ei consideră că ambele războaie sunt menite să continue şi nu se vor termina prin victoria în Afganistan, nici prin eliminarea lui Ossama bin Laden sau a bazelor organizaţiei teroriste "Al-Qaeda" din acea ţară. 

Cele două fronturi ale războiului împotriva terorismului sunt strâns legate între ele. După 11 septembrie, lupta împotriva terorismului a încetat să facă parte din menţinerea ordinii şi a securităţii publice, adică din operaţiunile de poliţie, pentru a deveni un capitol al securităţii naţionale. Aceste războaie au schimbat modul de acţiune şi cel de trai zilnic al cetăţenilor americani2. În SUA a fost creat un nou minister, Homeland Defence, care are printre atribuţii lupta împotriva terorismului şi a marii criminalităţi, precum şi controlul imigraţiei. Războiul împotriva terorismului părea să fie numai militar, dat fiind caracterul spectaculos al operaţiunilor din Afganistan. Războiul împotriva teroriştilor trebuie să distrugă reţele foarte ramificate, care dispun de un bun nivel ştiinţific, profesional şi financiar, precum şi de personal antrenat, dispus să se sacrifice în spiritul ideologiei. Experţii consideră că, din punct de vedere practic, atentatele sinucigaşe nu pot fi descurajate şi prevenite numai prin eliminarea potenţialilor terorişti. Aceste reţele sunt invizibile în societăţile occidentale, greu de penetrat de către serviciile de informaţii şi chiar mai greu de distrus, fiind organizate în celule separate, compartimentate. Experţii au reliefat faptul că, spre deosebire de organizaţiile ierarhice şi piramidale, cele în reţea nu prezintă puncte vulnerabile care să poată fi atacate şi care să conducă la colapsul întregii structuri. Astfel, războiul împotriva teroriştilor internaţionali va deveni permanent, din punct de vedere strategic, el presupunînd în esenţă două riscuri principale3.

Primul este acela că nu va reuşi să găsească un echilibru just între cerinţele securităţii şi cele ale libertăţii. Multe sectoare de activitate, considerate complet independente înainte de 11 septembrie 2001, au fost puse sub control şi supuse unor măsuri restrictive, legislaţiile devenind mai puţin flexibile. Al doilea risc este acela că repetarea unor atentate, mai ales dacă ele vor fi efectuate cu arme de distrugere în masă, ar putea provoca reacţii xenofobe şi chiar adevărate războaie civile cu milioanele de imigranţi de origine musulmană din Occident. 

Al doilea război, cel împotriva statelor care adăpostesc baze teroriste, a început cu o zdrobitoare victorie a coaliţiei internaţionale în Afganistan. Această victorie va putea fi declarată încheiată numai după prinderea sau eliminarea lui Ossama bin Laden. Conform opiniei analiştilor, procesul de instaurare şi menţinere a păcii în Afganistan este practic imposibilă, indiferent de consistenţa ajutoarelor economice şi angajarea unor forţe militare şi de poliţie din restul lumii, ele riscând să aibă acelaşi deznodământ ca forţele UNPROFOR din Bosnia4. 

În mod inevitabil, cele două războaie au implicat toate statele lumii. Atentatele din 11 septembrie au frânat globalizarea economică, dar au dat naştere unei noi globalizări: cea a securităţii. Aşa cum prima se caracteriza prin eliminarea barierelor economice, cea de-a doua se caracterizează prin eliminarea constrângerilor create de dreptul internaţional şi de suveranitatea statelor. Cei acuzaţi că sprijină terorismul, pe baza unor probe oferite adesea numai de serviciile de informaţii, sunt atacaţi. La fel ca în domeniul economic, şi în domeniul securităţii dispare separarea între interior şi exterior5. Potrivit analiştilor, alianţele permanente îşi pierd valoarea faţă de coaliţiile conjuncturale organizate de Statele Unite, a căror supremaţie s-a consolidat în mod remarcabil. Dimensiunile sale militare ar trebui să fie coerente cu cele politice, psihologice sau economice, realitatea aratând că deciziile strategice se adaptează la starea de spirit schimbătoare a opiniei publice. 

 

2. Europa în faţa acţiunilor teroriste 

 

Acţiunile teroriste din septembrie 2001 au condus la adoptarea de către Consiliul de Securitate al ONU a două Rezoluţii - 1368 şi 1373 - care au reprezentat baza legală pentru combaterea acestui flagel internaţional. Reacţia NATO a fost imediată anunţând desfăşurarea de acţiuni de apărare în baza prevederilor art. 5 al Tratatului de la Washington. La fel de promptă a fost şi reacţia Uniunii Europene, dar, potrivit analiştilor, caracterul declarativ al acţiunilor de condamnare a terorismului nu a fost dublat şi de desfăşurarea de acţiuni importante în plan militar. De asemenea, atacurile teroriste au fost condamnate şi de alte organizaţii europene: Organizaţia pentru Securitate şi Cooperare în Europa sau Consiliul Europei.

O serie de analişti politici au remarcat faptul că, în pofida performanţelor politicilor sale economice şi de securitate, Europa nu şi-a asumat un rol central în războiul împotriva terorismului. Acest lucru apare de neînţeles, cu atât mai mult cu cât pe teritoriul european se află o serie de baze ale unor importante organizaţii teroriste internaţionale6. Liderii europeni au ajuns la o poziţie comună privind terorismul, formele sale de manifestare şi lista organizaţiilor teroriste ce acţionează pe teritoriul Europei cu prilejul Consiliului European care a avut loc în decembrie 2001. Lista, revizuită în iunie 2002, cuprinde, printre altele, organizaţia bască "ETA", "Armata Republicană Irlandeză", grupările ce acţionează pe teritoriul Greciei, dintre care se evidenţiază "17 noiembrie", cele care acţionează cu precădere în Orientul Mijlociu - "Jihadul Islamic", "Abu-Nidal", "Brigada al-Aqsa", "Jemaah Islamiah", "Hamas", "Hezbollah"-ul libanez şi gruparea israeliană "Kahane Lives", precum şi grupările care îşi desfăşoară activitatea la scară globală, cea mai importantă fiind "Al-Qaeda". Liderii europeni au remarcat faptul că începutul mileniului III este ameninţat de armele de distrugere în masă, de activitatea organizaţiilor teroriste, de intenţiile acestora de achiziţionare a tehnologiilor ultraperformante pentru producerea de arme biologice, chimice, radiologice şi nucleare. 

După 11 septembrie 2001, teama de atentate teroriste, psihoza atacurilor chimice şi biologice, deturnarea de avioane, folosirea antraxului, descoperirile făcute la bazele de antrenament din Afganistan, în perioada campaniei militare, au generat o analiză cuprinzătoare a terorismului şi lungi discuţii pentru impunerea unor măsuri de securitate deosebit de complexe. Provocările impuse de campania internaţională împotriva terorismului au evidenţiat faptul că structurile politico-economice europene sunt doar un conglomerat de state cu diferenţe culturale, economice, sociale şi politice evidente, fapt ce a produs întârzieri în luarea unor decizii importante sau chiar abandonarea unor proiecte pe această temă7. Analiştii relevă faptul că, una dintre cele mai importante organizaţii europene, Consiliul Europei, care are în compunere 44 de state, nu s-a implicat aproape deloc în lupta împotriva terorismului, situaţie similară cu cea a OSCE, care numără 55 de state.

În altă ordine de idei, analiştii consideră că schimbările şi transformările produse în domeniul drepturilor omului au condus la o aplicare redusă a măsurilor de combatere a terorismului. Astfel, limitările impuse de prevederile legale ce blochează extrădarea teroriştilor, discuţiile privind implementarea unor noi politici de imigrare, precum şi chestiunea minorităţilor au creat un cadru mai redus de acţiune pentru liderii europeni. Presată fiind de desfăşurarea evenimentelor, Europa nu a reuşit să găsească, potrivit analiştilor, cele mai bune rezultate în domeniu, pactul semnat de liderii europeni împotriva terorismului şi crearea sistemului Eurojust8 nefiind suficiente pentru combaterea acestui flagel, fapt semnalat şi de o serie de oficiali ai Comisiei Europene şi ai NATO. De asemenea, măsurile propuse individual de fiecare ţară europeană în parte vor necesita o perioadă prea lungă de punere în practică în raport cu pericolul reprezentat de activităţile teroriste.

NATO reprezintă un cadru politic convenabil liderilor europeni datorită iniţiativelor SUA de combatere a terorismului internaţional9. Experţii militari au semnalat faptul că pregătirile şi acţiunile de luptă împotriva ameninţărilor teroriste trebuie să fie flexibile, variate şi trebuie să prevadă diferitele faţete ale acestora. În plus, nivelul de organizare al grupărilor teroriste şi dinamica operaţiunilor desfăşurate de acestea necesită măsuri complexe de coordonare şi acţiune pentru obţinerea unui răspuns eficient. De asemenea, măsurile pentru contracararea efectelor acţiunilor teroriste trebuie să fie aplicate gradat încă de la nivelul de prevenire. O serie de experţi militari şi analişti politici consideră că Europa nu poate rezolva aceste cerinţe, lăsând întreaga strategie de luptă pe seama SUA. Forţele militare ale NATO au contribuit de-a lungul timpului la păstrarea unui climat de pace, atât în perioada războiului rece cât şi după acea perioadă. Fostul Secretar general al NATO, lordul George Robertson, declara în iunie 2002 că războiul împotriva terorismului este obiectivul suprem al Alianţei, bazându-se pe capacitatea NATO de a proteja atât populaţia civilă cât şi infrastructurile sensibile împotriva unor posibile atacuri teroriste cu arme de distrugere în masă. 

În concluzie, analiştii apreciază că seria de reglementări europene privind combaterea terorismului este mai mult retorică decât practică, în viziunea acestora, Europa pierzând războiul cu terorismul, fapt relevat de sintagma folosită pentru descrierea eforturilor liderilor europeni după 11 septembrie 2001: "prea puţin, prea târziu" . 

O altă problemă îndelung dezbătută de liderii politici, analişti şi experţi se referă la coexistenţa dintre Politica de Securitate Comună Europeană (CFSP) şi NATO. Recentele discuţii desfăşurate între liderii statelor membre UE au relevat faptul că trebuie dezvoltată o identitate de apărare proprie a continentului european, autonomă faţă de comandamentele generale ale Alianţei Nord-Atlantice. Aceste discuţii s-au adăugat altor chestiuni delicate, cum sunt războiul din Irak sau cele legate de problemele agricole şi comerciale, punând la grea încercare Alianţa transatlantică în ultimii doi ani10.

Potrivit experţilor britanici, eşecul prevenirii războiului din Iugoslavia şi dependenţa tot mai mare de NATO au condus la ideea creării unei structuri capabile să contracareze izbucnirea unor conflicte violente. Acţiunile desfăşurate de liderii europeni au fost accelerate de conflictele care au loc în Orientul Mijlociu şi de instabilitatea din unele regiuni ale continentului african, zone unde, potrivit oficialilor Departamentului de Stat, SUA nu doresc să declanşeze acţiuni militare11. De asemenea, o serie de lideri europeni au argumentat necesitatea creării unei structuri militare europene prin prisma faptului că nici NATO şi nici ONU nu pot proteja interesele europene, făcându-se referire la posibilitatea utilizării dreptului de veto din partea Rusiei şi Chinei, membre ale Consiliului de Securitate. Mai mult, CFSP poate utiliza în mod eficient resursele continentului european şi are acces la tehnologia şi logistica militară completă a SUA. 

Summit-ul organizat în aprilie 2003, la Bruxelles, cu participarea Franţei, Germaniei, Belgiei şi Luxemburgului a demonstrat interesul european în crearea unei structuri militare autonome, deşi analiştii au criticat reuniunea desfăşurată cu doar 4 dintre cele 25 de state membre ale UE. Pe de altă parte, analiştii au remarcat planurile europene deosebit de ambiţioase privind crearea unei forţe de reacţie rapidă, acţiune hotărâtă în iunie 2002 la reuniunea miniştrilor apărării. Această forţă se doreşte a fi capabilă să intervină în maxim 30 de zile în cazul situaţiilor de criză ce pot apare în diferite zone ale continentului, fiind dat exemplul deplasării în Irak a 45000 de militari britanici, acţiune care a durat 70 de zile. 

Potrivit analiştilor, crearea noii structuri militare europene a întâmpinat dificultăţi importante: criza irakiană, acutizarea conflictului din Orientul Mijlociu, recesiunea economică a statelor industrializate europene, menţinerea la un nivel scăzut a bugetelor statelor europene destinate apărării. În legătură cu acest aspect, experţii britanici relevă că, în anul 2003, SUA şi-au sporit cheltuielile militare cu peste 48 miliarde de dolari, ceea ce reprezintă 40% din totalul sumei cheltuite pe glob pentru apărare, această valoare fiind mai mare decât suma cheltuielilor militare europene12. Pe de altă parte, Germania şi-a mărit suma alocată cheltuielilor militare la 1,5% din PIB, fapt care nu-i permite însă îndeplinirea obligaţiilor cerute de NATO care au solicitat o sumă reprezentând 2,3% din PIB. De asemenea, există diferenţe mari între contribuţiile membrilor NATO şi cele ale statelor est-europene invitate să adere la Alianţă în anul 2004. Astfel, atât Germania, cât şi Estonia alocă apărării şi cheltuielilor legate de finanţări ale CFSP şi NATO câte 1,5% din PIB, dar în timp ce Produsul Intern Brut al Germaniei este de 1,9 trilioane de dolari, cel al Estoniei este de 5 miliarde de dolari, fapt care relevă dificultăţile de finanţare ale proiectului european. 

După ce statele europene au anunţat crearea forţei de reacţie rapidă, cu prilejul summit-ului de la Praga din 2002, Alianţa Nord-Atlantică şi-a declarat oficial intenţia de a crea Forţa de Răspuns a NATO, care trebuie să devină operaţională până în anul 2006, acest lucru creând o fricţiune între statele membre ale Alianţei, care trebuie să-şi împartă capacităţile militare între cele două structuri. De asemenea, la Praga s-au pus bazele creării unei noi structuri de comandă a Alianţei în raport cu noile ameninţări teroriste şi cu noile tipuri de misiuni ale organizaţiei, fapt ce a condus la următoarea problemă: "cât se suprapune redefinirea şi transformarea Alianţei cu planul european de intervenţie militară şi de gestionare a crizelor?".13 Analiştii consideră că extinderea Uniunii Europene poate conduce la crearea unei noi probleme care să aibă drept rezultat excluderea Alianţei de la posibilitatea unor intervenţii pe teritoriul Europei. Jan Hoekema, ambasadorul Danemarcei în Comisia Internaţională de Cultură a Parlamentului European aprecia că răspunderea Europei trebuie să se limiteze la propriul teritoriu, alte zone de conflict, precum Africa şi Orientul Mijlociu trebuind să rămână în sarcina NATO. 

Pe de altă parte, experţii militari consideră că SUA şi Marea Britanie, principalele forţe ale NATO, trebuie să ia în calcul amendarea politicii şi strategiei nucleare pe care o aplică. Doctrina de neproliferare care se doreşte a fi implementată nu îşi găseşte justificarea în strategia militară de prevenire a Administraţiei americane, aceasta conţinând referiri la utilizarea armelor nucleare în situaţia în care un stat inamic foloseşte armele chimice şi biologice împotiva lor14. Potrivit experţilor, diplomaţia agresivă bazată pe ameninţarea cu intervenţia militară, inclusiv cu folosirea armelor de distrugere în masă, este paradigma dominantă utilizată de SUA. Ei consideră că obiectivul statelor membre NATO este clarificarea poziţiilor doctrinare: se continuă dezvoltarea politicii nucleare sau se încearcă respectarea normelor internaţionale în domeniu, în special prevederile Tratatului de Neproliferare Nucleară? Experţii consideră că răspunsul a fost oferit de comunicatul final al reuniunii miniştrilor NATO din iunie 2002, în care se precizează că "vom continua să punem preţ pe bazele militare nucleare aflate în Europa", discuţiile privind viitorul armelor nucleare continuând, însă, să se desfăşoare în spatele uşilor închise. 

 

3. Coaliţia antiteroristă - cooperarea Europa - NATO

 

Potrivit experţilor RAND, succesul pe termen lung al campaniei internaţionale împotriva terorismului depinde de întărirea cooperării SUA cu statele europene, NATO neputând, deocamdată, să-şi reorienteze capabilităţile şi capacităţile militare spre o confruntare de acest gen15.

Iniţiativele liderilor Alianţei, printre care se numără crearea Forţei de Reacţie Rapidă, au un impact limitat datorită faptului că, potrivit experţilor, aliaţii nu doresc ca lupta împotriva terorismului să devină principala misiune a organizaţiei, cooperarea bilaterală rămânând extrem de necesară atât în plan militar cât şi în cel al serviciilor de informaţii, statele deţinând capacităţi semnificative în aceste domenii.

Cooperarea dintre SUA şi Europa a debutat la un nivel înalt imediat după comiterea atentatelor de la 11 septembrie 2001 - cele mai multe dintre statele europene contribuind cu forţe militare la operaţiunea desfăşurată în Afganistan pentru răsturnarea guvernului taliban şi al membrilor reţelei teroriste "Al-Qaeda". De asemenea, statele europene au contribuit militar, financiar şi logistic la activitatea Forţei de Securitate şi Asistenţă Internaţională (ISAF), care menţine pacea în jurul capitalei ţării, Kabul. 

În ceea ce priveşte poziţia liderilor UE, statele europene au început să consolideze Politica Comună de Securitate, adoptând concepte strategice noi care permit combaterea ameninţărilor privind propriile interese oriunde pe glob. Experţii RAND apreciază că acţiunile ulterioare au evidenţiat faptul că SUA preferă în mod tradiţional diplomaţia bilaterală, fiind mult mai simplă interacţiunea cu un singur stat faţă de cea cu instituţii continentale complexe. Răspunsul Alianţei Nord-Atlantice la atentatele din septembrie 2001 s-a făcut în baza art. 5 al Declaraţiei de constituire a NATO, dar curând s-a demonstrat că SUA au condus operaţiunile militare din Afganistan fără o implicare explicită a forţelor NATO16. Acest lucru s-a datorat faptului că unele state europene au avut reţineri în invocarea art. 5 (Germania, Belgia, Olanda, Norvegia). Deşi Comandamentul Suprem al Forţelor Aliate din Europa (SACEUR) nu a fost solicitat să realizeze un plan al acţiunilor de luptă care s-au desfăşurat ulterior în Afganistan, NATO a fost solicitată pentru asistenţă în următoarele domenii17: 

- intensificarea cooperării în domeniul informaţiilor;

- sprijinirea acţiunilor de securizare a teritoriilor naţionale ca urmare a susţinerii campaniei împotriva terorismului;

- creşterea securităţii pe teritoriul SUA şi redistribuirea unor trupe necesare desfăşurării de operaţiuni antiteroriste;

- sprijinirea SUA în stabilirea de baze aeriene şi a culuarelor de survol aerian pe teritoriul statelor membre NATO;

- redistribuirea forţelor navale NATO în Marea Mediterană;

- desfăşurarea de unităţi speciale NATO pentru operaţiuni împotriva terorismului internaţional, atunci când este cazul. 

Consiliul Nord Atlantic a aprobat aceste măsuri la 4 octombrie 2001, ulterior fiind primit un sprijin concret şi din partea altor state de pe glob, în special din partea statelor europene candidate la aderarea la NATO.

NATO a contribuit în mod efectiv la desfăşurarea operaţiunii "Enduring Freedom" din Afganistan şi a jucat un rol fundamental în cadrul operaţiunii "Noble Eagle" care a avut drept scop securizarea teritoriului SUA împotriva acţiunilor teroriste. Avioanele NATO de tip AWACS18 au survolat teritoriul SUA din octombrie 2001 până în aprilie 2002, fiind executate peste 360 de misiuni cu sprijinul a 13 state aliate19.

Contribuţiile şi ofertele bilaterale europene au fost numeroase în prima parte a desfăşurării operaţiunilor antiteroriste, SUA declinând foarte multe oferte de sprijin militar. O serie de oferte au fost apropiate planurilor militare americane, altele necesitând sprijin logistic care nu justifica cheltuielile. Cele mai importante contribuţii au fost cele ale Franţei şi Marii Britanii care dispun de capacităţi operaţionale specializate tipurilor de operaţiuni efectuate20.

O statistică a contribuţiilor statelor aliate în cadrul operaţiunii "Enduring Freedom" din Afganistan se prezintă astfel:

	Ţara
	Forţe speciale
	Forţe aeriene
	Forţe navale
	Forţe terestre
	Alte tipuri

	Canada
	X
	X
	X
	X
	 

	Cehia
	 
	 
	 
	 
	X

	Danemarca
	X
	X
	 
	 
	 

	Estonia
	 
	 
	 
	 
	X

	Franţa
	X
	X
	X
	X
	 

	Germania
	X
	X
	X
	 
	X

	Grecia
	 
	 
	X
	X
	 

	Italia
	 
	X
	X
	 
	 

	Letonia
	 
	X
	 
	 
	 

	Olanda
	 
	X
	X
	 
	 

	Norvegia
	X
	X
	 
	 
	X

	Polonia
	X
	 
	X
	 
	X

	Portugalia
	 
	X
	 
	 
	X

	România
	 
	 
	 
	X
	 

	Rusia
	 
	 
	 
	 
	X

	Slovacia
	 
	 
	 
	 
	X

	Spania
	 
	X
	X
	 
	X

	Turcia
	X
	X
	 
	X
	 

	Marea Britanie
	X
	X
	X
	X
	X


 

Principalele contribuţii la realizarea operaţiunii "Enduring Freedom"

 

Forţele speciale au jucat un rol important în această operaţiune. Ele au executat un număr variat de misiuni, care au cuprins căutarea membrilor reţelei "Al-Qaeda" şi ai structurilor talibane, remarcându-se forţele speciale norvegiene. 

Dintre forţele aeriene prezente la operaţiune s-au remarcat forţele franceze care au utilizat avioane "Mirage 2000D" ce au contribuit decisiv la succesul operaţiunii "Anaconda".

Marea Britanie a desfăşurat cea mai numeroasă forţă navală de la precedentul război din Golf din 1991, fiind utilizate nave de luptă şi submarine ale Marinei regale britanice. De asemenea, alte forţe navale au participat la misiuni de interceptare în zona Capului Horn (Africa), Germania participând cu cel mai mare număr de nave din ultimii 50 de ani.

Principalele forţe terestre utilizate în cadrul operaţiunilor "Enduring Freedom", "Anaconda", "Ptarmigon", "Snipe", "Condor" şi "Buzzard" au fost cele aparţinând Marii Britanii, fiind implicaţi peste 8.000 de militari care au participat la acţiuni împotriva forţelor talibane şi "Al-Qaeda", în perioada octombrie 2001-iulie 2002.

 

4. Cooperarea transatlantică în perioada acţiunilor din Irak

 

Problema irakiană a condus treptat la crearea unor disensiuni majore între membrii Alianţei Nord Atlantice, în special între SUA şi Europa21. Opiniile diplomatice s-au concentrat asupra a două probleme: introducerea Irakului pe lista principalelor state teroriste şi dreptul SUA de a acţiona în Irak fără autorizarea Consiliului de Securitate al ONU. Statele europene au respins argumentul SUA că Irakul este următoarea etapă a luptei împotriva terorismului, datorită implicării lui Saddam Hussein în sprijinirea acţiunilor teroriste şi a deţinerii de către Irak a armelor de distrugere în masă. Franţa şi Germania au susţinut în mod activ necesitatea continuării inspecţiilor ONU, refuzând adoptarea altei rezoluţii, care să autorizeze folosirea forţei contra Irakului, şi care să completeze Rezoluţia 1441 a Consiliului de Securitate.

Potrivit analiştilor, o serie de state europene au acceptat cu greu ideea că Franţa şi Germania se doresc purtătoare de cuvânt ale Europei. În ianuarie 2003, liderii Cehiei, Danemarcei, Ungariei, Italiei, Poloniei, Portugaliei, Spaniei şi Marii Britanii au dat publicităţii o declaraţie de susţinere a poziţiei americane22. De asemenea, în aceeaşi perioadă, cele zece ţări din Europa Centrală şi de Est, candidate la aderarea la NATO, la acea dată, au dat publicităţii o declaraţie similară. 

Războiul declaraţiilor a cunoscut o escaladare rapidă culminând cu declaraţia secretarului american al apărării, Donald Rumsfeld, care a numit alianţa franco-germană "bătrâna Europă". În luna ianuarie 2003, SUA au solicitat oficial Alianţei sprijin privind campania din Irak, prin redistribuirea trupelor din Europa către zona Golfului, realizându-se astfel protecţia Turciei, membru NATO, împotriva eventualelor atacuri irakiene. Franţa, Germania şi Belgia s-au opus acestei propuneri datorită nefinalizării inspecţiilor ONU în Irak. Turcia a invocat art. 4 al Cartei ONU23, care implică analizarea de către ceilalţi membri a oportunităţii acţiunilor în situaţia în care un stat este ameninţat, cele trei state europene respingând şi această propunere. Din momentul în care a devenit clar faptul că organismul suprem al NATO, Consiliul Nord-Atlantic, nu poate ajunge la o înţelegere în privinţa Turciei, Lordul George Robertson a solicitat reunirea Comitetului de Planificare a Apărării al NATO, corp consultativ ce nu include Franţa. La 16 februarie 2003 Germania şi Belgia au aprobat acordarea de asistenţă Turciei, G. Robertson afirmând că "Alianţa nu a fost ruptă". 

O concluzie a analiştilor relevă faptul că Uniunea Europeană poate fi, pe termen lung, un partener mai important decât NATO în campania împotriva terorismului. Acest lucru se datorează faptului că statele membre UE cooperează în mod constant pentru consolidarea cadrului juridic ce poate conduce la prevenirea acţiunilor teroriste. Pe de altă parte, atacurile de la 11 septembrie 2001 au determinat modificări importante ale agendei NATO, conducând la schimbări de substanţă ale capabilităţilor militare. De altfel, la summit-ul NATO de la Washington, din 1999, SUA au propus NATO să considere contraterorismul drept una dintre sarcinile sale. Franţa s-a opus acestei propuneri afirmând că NATO se transformă astfel într-o forţă de poliţie mondială. După 11 septembrie, SUA şi Franţa au apreciat că nu trebuie modificat conceptul strategic adoptat la reuniunea de la Washington, considerând că acesta poate fi reinterpretat pentru a conţine şi sarcina combaterii terorismului24. 

Un alt eveniment semnificativ a avut loc în cadrul reuniunii miniştrilor NATO, care a avut loc în mai 2002, la Reykjavik. O parte a statelor membre ale Alianţei au solicitat adoptarea unei declaraţii care să conţină ideea că "NATO se pregăteşte să combată terorismul global, neexistând limitări de acţiune în acest sens". Franţa s-a opus acestei propuneri argumentând faptul că art. 5 al Tratatului NATO autorizează deja implicarea Alianţei în acţiuni desfăşurate în afara graniţelor sale. Comunicatul final al reuniunii include un compromis propus de Franţa: "NATO trebuie să dispună de forţe care să poată fi rapid dislocate acolo unde este nevoie, să poată susţine operaţiuni la distanţă şi să-şi atingă astfel obiectivele", concluzia fiind că, deşi nu sunt deosebiri semnificative, statele membre privesc în mod diferit viitorul Alianţei şi rolul său privind combaterea terorismului.

În ultimul an, NATO a luat în discuţie o serie de probleme cum ar fi sistemul de coordonare al acţiunilor, rolul Statului Major, crearea Forţei de Reacţie Rapidă, crearea de planuri privind situaţiile de urgenţă, combaterea armelor de distrugere în masă, cooperarea cu ceilalţi parteneri. Cu prilejul summit-ului din noiembrie 2002, de la Praga, NATO a adoptat o nouă iniţiativă privind capabilităţile militare, cuprinzând combaterea acţiunilor teroriste. De asemenea, a fost adoptată şi propunerea privind crearea Forţei de Răspuns a NATO (NRF) care trebuie să devină o forţă de susţinere, interoperabilă, flexibilă, avansată tehnologic, ce conţine elemente ale tuturor armelor şi care se poate deplasa rapid acolo unde este necesar25.

În ceea ce priveşte cooperarea, s-a hotărât crearea de programe pentru întărirea cooperării cu celelalte state şi cu alte organisme internaţionale pentru combaterea terorismului internaţional, în special în situaţiile unde există mecanisme de cooperare funcţionale. Astfel, la 21 septembrie 2001, liderii UE au aprobat un plan de acţiune împotriva terorismului internaţional, plan ce are la bază cinci obiective importante26: 

- cooperarea poliţiilor; 

- dezvoltarea instrumentelor juridice internaţionale de combatere a terorismului; 

- îngheţarea fondurilor organizaţiilor teroriste;

- întărirea securităţii în aviaţie şi coordonarea acţiunilor globale conduse de UE. 

 

5. Rolul instituţiilor europene

  

Analiştii apreciază că Uniunea Europeană nu a avut o contribuţie semnificativă la campania internaţională împotriva terorismului deoarece dispune doar de câteva structuri instituţionale capabile să realizeze astfel de acţiuni. Cu toate acestea, UE continuă consolidarea Politicii Comune de Securitate şi Apărare (CFSP), aprobând crearea unei structuri militare rapide care să cuprindă 60000 de militari. Punerea în practică a acestei iniţiative stagnează de aproximativ 2 ani datorită presiunilor SUA care nu doresc o suprapunere peste structura şi acţiunile NATO, dar şi datorită resurselor financiare limitate de care dispun statele europene în privinţa bugetelor apărării.

Principalele iniţiative în domeniul terorismului adoptate de liderii europeni privesc mandatul comun de arest, creşterea rolului Europol-ului, întărirea sistemului Eurojust şi eliminarea finanţării terorismului. Decizia-cadru de combatere a terorismului27, adoptată la Bruxelles, a intrat în vigoare la 13 iunie 2002. De asemenea, la 27 decembrie 2001, UE a stabilit lista grupărilor suspectate de a fi implicate în activităţi teroriste28. Deşi nu oferă Uniunii Europene competenţe supranaţionale în domeniul combaterii terorismului, Decizia-cadru reuneşte eforturile statelor membre de întărire şi uniformizare a standardelor în acest domeniu.

Competenţele Europol au fost extinse după 11 septembrie 2001. Acesta şi-a creat propriul centru de criză capabil să coordoneze informaţiile privind eventualele atacuri teroriste şi şi-a creat o celulă de analiză în acest sens. Bugetul Europol a crescut de la 33,2 milioane de euro în 2001, la 51,7 milioane de euro în 2002, sumele alocate cheltuielilor operaţionale crescând de la 23,7 la 34,6 milioane euro29. Competenţele Europol rămân totuşi destul de limitate, instituţia putând solicita statelor membre realizarea de investigaţii, dar neputând impune realizarea lor. Germania a propus transformarea Europol într-o structură independentă de tipul FBI, dar o serie de state europene, printre care şi Marea Britanie s-au opus, considerând că investigaţiile rămân de competenţa statelor membre, Europolul având doar rolul de coordonare a eforturilor în domeniu.

Înfiinţată în 1999, Eurojust şi-a propus să intensifice cooperarea judiciară între statele membre. Eurojust a devenit operaţională în februarie 2002, dar nu are competenţe decât în coordonarea activităţii magistraţilor şi judecătorilor europeni.

În privinţa combaterii şi eliminării finanţării activităţilor teroriste au fost luate o serie de măsuri începând din anul 1999. Concluziile Consiliului European de la Tampere, din 1999, au cuprins propuneri privind creşterea transparenţei operaţiunilor financiare şi măsuri de combatere a acţiunilor de spălare a banilor. De asemenea, la 20 septembrie 2001, UE a luat măsuri privind îngheţarea resurselor financiare ale persoanelor şi organizaţiilor suspectate a desfăşura activităţi teroriste, în domeniul crimei organizate şi criminalităţii transfrontaliere. 

În decembrie 2001, Parlamentul European a adoptat un pachet legislativ privind combaterea finanţării terorismului pentru organizaţiile cuprinse în anexa Deciziei-cadru, măsuri în spiritul Rezoluţiei 1373 a Consiliului de Securitate al ONU, adoptată la 21 septembrie 2001.

Progresele UE realizate în cadrl pilonului Justiţie şi Afaceri Interne au condus la coordonarea eforturilor statelor membre pentru atingerea unei poziţii comune în acest domeniu. SUA au realizat o apropiere semnificativă de Europa în domeniul cooperării în multiple domenii, principalul domeniu de cooperare fiind reprezentat de serviciile de informaţii.

Din perspectivă militară, data de 11 septembrie a evidenţiat faptul că SUA nu doresc implicarea NATO în conducerea militară a operaţiunilor îndreptate împotriva statelor considerate sponsori ai terorismului sau împotriva organizaţiilor şi reţelelor teroriste internaţionale30. Experţii consideră că Administraţia americană a demonstat abilitate în conducerea operaţiunilor de anvergură din Afganistan şi Irak, sau a celor de mai mică însemnătate din Filipine sau Georgia. Aceasta nu înseamnă că SUA au exclus NATO de la misiunea combaterii terorismului, Alianţa trebuind să redevină suportul diplomatic al desfăşurării de acţiuni de acest tip. Pe de altă parte, implicarea NATO în problema terorismului va permite aliaţilor europeni să-şi desfăşoare propriile acţiuni de întărire a securităţii teritoriilor naţionale, precum şi punerea în practică a pregătirii acţiunilor militare comune sub egida UE. Experţii apreciază că rolul minor conferit NATO, în acţiunile din Afganistan şi Irak, relevă faptul că atunci când există o multitudine de opinii care uneori frânează punerea în practică a măsurilor imediate, SUA pot prelua rolul conducător al acestor acţiuni. 

 

6. Relaţiile dintre R.P. Chineză şi SUA în contextul securităţii regionale

 

Primele întâlniri la nivel înalt a reprezentanţilor celor două ţări, după atentatele teroriste din 11 septembrie 2001 au avut loc în ianuarie 2002, la Shanghai, având pe ordinea de zi un dialog informal privind modificările impuse securităţii regionale de recrudescenţa terorismului internaţional, situaţia Taiwan-ului, noua doctrină de securitate a Japoniei, situaţia din Peninsula Coreeană şi relaţiile bilaterale dintre cele două state. În acest context, experţii chinezi au prezentat poziţia ţării lor considerând că Administraţia americană este principalul obstacol în calea îmbunătăţirii relaţiilor bilaterale31. Această idee a fost expusă pe fondul prezentării cadrului creat din anul 1999 până la data discuţiilor: bombardarea ambasadei R.P. Chineze de la Belgrad, în timpul conflictului din Iugoslavia, criza avionului american reţinut pe un aeroport din China în anul 2000, sprijinul total acordat coaliţiei internaţionale antiteroriste în timpul campaniei din Afganistan în 2001, reţinerea părţii chineze fiind considerată de aceasta un motiv suficient pentru crearea unor legături diplomatice stabile între cele două ţări.

Trecând în revistă ideile dezbătute cu prilejul reuniunii de la Shanghai, analiştii chinezi au analizat discursurile experţilor americani care au făcut referire la faptul că ultimii 6 preşedinţi americani au tratat China, Japonia, Taiwan şi Coreea de Sud cu acelaşi interes, fiind acordată o atenţie deosebită problemei securităţii internaţionale. El consideră că nivelul discuţiilor bilaterale a scăzut după ce state ca Japonia şi Coreea de Sud au acceptat prezenţa trupelor americane pe teritoriul lor, hegemonia chineză în regiunea Asiei nereprezentând un motiv de îngrijorare pentru liderii americani. Pe de o parte, analiştii consideră că R.P. Chineză a evitat să aducă vreo atingere intereselor americane în regiune, iar pe de altă parte, că liderii chinezi au apreciat rolul pozitiv jucat de SUA în stabilitatea continentului asiatic.

În cadrul discuţiilor a reieşit că, din perspectiva Chinei, atacurile teroriste din 11 septembrie au avut un impact pozitiv asupra relaţiilor cu SUA. Astfel, au crescut numărul contactelor oficiale, au fost puse bazele unei viitoare cooperări economice, a fost îmbunătăţită imaginea relaţiilor bilaterale. La nivel strategic, China este considerată, încă, o ameninţare, în timp ce SUA este privită ca o hegemonie care are o tendinţă de dezvoltare continuă. De asemenea, expeţii au afirmat faptul că, îmbunătăţirea relaţiilor americano-chineze depinde foarte mult de durata staţionării trupelor americane pe teritoriul Irakului, acţiunea militară americană conducând la o stagnare a acestui proces. Liderii chinezi au înţeles faptul că nu există instituţii internaţionale capabile să acţioneze în situaţii de criză de tipul celei de la 11 septembrie, de aici reieşind şi sprijinul acordat SUA în perioada acţiunilor din Afganistan. Pe termen mediu însă, experţii chinezi au semnalat faptul că liderii ţării lor şi-au modificat, parţial, atitudinea faţă de Administraţia americană refuzând acordarea sprijinului pentru acţiunea militară din Irak. Analiştii politici au remarcat faptul că liderii R.P. Chineze şi-au pus aceleaşi întrebări ca şi restul politicienilor: care va fi următoarea ţintă a SUA şi când va avea loc acţiunea? Care va fi impactul acestor acţiuni asupra situaţiei din Caşmir şi din Orientul Mijlociu? Care vor fi efectele acţiunilor militare asupra intereselor strategice ale Chinei?32 

Concluziile reuniunii de la Shanghai au scos în evidenţă trei probleme importante ale liderilor chinezi în privinţa cooperării cu SUA. Prima se referă la faptul că Administraţia americană a declarat că liderii unor state privesc în mod diferit oporunităţile existente, oferindu-se în acest sens exemplul Rusiei şi al Japoniei. O serie de oficiali chinezi au declarat că R.P. Chineză a pus în practică o politică mult prea pasivă şi au solicitat măsuri concrete pentru întărirea cooperării cu SUA. A doua problemă este legată de Taiwan şi de relaţia cu SUA a acestui stat. Liderii chinezi au considerat că aceste relaţii reprezintă un "pericol ascuns", din acest motiv preşedintele SUA declarând, în repetate rânduri, că R.P. Chineză continuă să fie un adversar potenţial al SUA33. Ultima problemă are la bază nemulţumirea liderilor chinezi faţă de nerecunoaşterea de către SUA a eforturilor depuse atât în ceea ce priveşte războiul din Afganistan, cât şi în cazul conflictului din Caşmir, chestiune care trebuia să conducă, potrivit acestora, la redefinirea totală a relaţiilor dintre cele două state.

Potrivit experţilor americani, Taiwanul reprezintă principala problemă a relaţiilor dintre cele două state. Politica SUA faţă de Taiwan are la bază câteva obiective importante34: 

- respingerea folosirii forţei în relaţiile chinezo-taiwaneze; 

- sprijinirea dialogului dintre cele două părţi;

- sporirea capacităţilor de apărare ale Taiwanului;

- întărirea democraţiei şi securităţii;

- respingerea declarării independenţei de către Taiwan. 

Potrivit analiştilor, documentele Administraţiei americane au abordat diferite strategii şi modificări conceptuale privind Asia, una dintre acestea definind o vastă arie care cuprinde Taiwanul şi se întinde din Marea Chinei de Sud până în Australia. Acest concept împarte continentul asiatic în două sfere de influenţă: continentală şi maritimă. O altă modificare conceptuală a Administraţiei americane priveşte planificarea capabilităţilor de bază, care conferă Statelor Unite un cadru de acţiune în Asia în contextul noilor transformări ale mileniului III: terorismul internaţional, Irakul şi Coreea de Nord.

Rapoartele militare concluzionează faptul că menţinerea unui echilibru militar în Asia reprezintă o sarcină deosebit de complexă, "China fiind un competitor militar ce dispune de o bază energetică deosebită. Exceptând Japonia, nici un alt stat al lumii nu dispune de asemenea resurse, Japonia fiind însă un aliat al SUA".35 Participanţii la reuniunea de la Shanghai au oferit interpretări diferite privind poziţia militară a Japoniei după 11 septembrie 2001. China a interpretat decizia Japoniei de a participa la operaţiunile desfăşurate de Forţa Martimă de Autoapărare în Oceanul Indian prin prisma susţinerii acţiunilor SUA, demers considerat un punct de cotitură a politicii de apărare a acestei ţări. Extinderea capacităţilor de apărare ale ţării de la zona terestră la cea maritimă reprezintă, potrivit oficialilor chinezi, "mişcarea vestică a alianţei americano-japoneze în opoziţie cu mişcarea estică a NATO"36. Pe de altă parte, experţii americani au apreciat că dialogul dintre cele două ţări este foarte redus, China trebuind să-şi reconsidere strategia de colaborare cu Japonia.

Atât China, cât şi SUA au interese convergente în Peninsula Coreeană, ambele state considerând că R.P.D. Coreeană nu trebuie să pornească un conflict în regiune. Cele două state doresc o regiune denuclearizată şi depun eforturi diplomatice intense în acest sens, liderii celor două ţări apreciind că atacurile teroriste din septembrie 2001 nu au avut o influenţă pozitivă asupra situaţiei din Peninsula Coreeană.

Potrivit analiştilor, China se va afla în următoarea perioadă de timp într-o perioadă de tranziţie ce va cuprinde reforme sociale şi politice, fapt ce va conduce la adâncirea inegalităţilor sociale, va aduce complicaţii prin aderarea Chinei la Uniunea Mondială a Comerţului, va genera modificări de substanţă în relaţiile cu Taiwanul, existând o posibilitate redusă de izbucnire a unui conflict cu SUA. De asemenea, campania internaţională împotriva terorismului internaţional, iniţiată de Administraţia americană, este în plină desfăşurare, resursele materiale şi umane alocate acestui obiectiv eliminând, deocamdată, posibilitatea apariţiei unei confruntări armate între SUA şi China.

În timp ce China a fost un element important al politicii externe a SUA, "factorul american" devine un element central al politicii liderilor chinezi. Potrivit analiştilor, pe de o parte acest lucru este un rezultat al balanţei de putere asimetrice dintre cele două state, iar pe de altă parte, "factorul american" a fost utilizat în mod indirect pentru modificarea politicilor externe, sociale şi economice ale statului chinez37. 

Potrivit concluziilor reuniunii, principalele teme ale dialogului dintre SUA şi China trebuie să aibă în vedere următoarele elemente:

- promovarea respectului şi înţelegerii mutuale;

- crearea unui cadru de cooperare strategică şi de management a crizelor;

- prevenirea dezvoltării armamentului nuclear în sud-estul Asiei;

- instituţionalizarea acţiunilor de combatere a terorismului;

- implementarea unui rol mai mare pentru China în reconstrucţia Afganistanului şi a Irakului;

- creşterea rolului ONU în reconstrucţia Irakului;

- rezolvarea crizei taiwaneze; 

- stabilirea unor strategii de securitate în cadrul forumurilor ASEAN şi rolul statelor din Asia în noile condiţii geostrategice. Experţii chinezi au afirmat că este necesară întocmirea unei "foi de parcurs" a relaţiilor americano-chineze care să cuprindă elementele bilaterale stategice ce trebuie clarificate. 

 

7. Impactul războiului din Irak asupra relaţiilor şi securităţii internaţionale

 

Potrivit analiştilor şi experţilor, războiul din Irak a avut un impact deosebit asupra relaţiilor şi securităţii internaţionale. După încheierea acţiunilor militare situaţia din această ţară a rămas deosebit de instabilă ţinând cont de acţiunile teroriste desfăşurate în ultima perioadă de timp, de planurile de reconstrucţie care trebuie puse în aplicare, de necesitatea creării instituţiilor democratice care trebuie să-şi desfăşoare activitatea sau de bugetul alocat acestor scopuri. De asemenea, liderii coaliţiei internaţionale trebuie să ţină cont în permanenţă de situaţia existentă în Orientul Mijlociu, de reacţiile statelor din regiune, precum şi de dimensiunile economice, sociale şi culturale ale conflictului.

La încheierea războiului rece, o serie de analişti au prezis că democraţia occidentală, despărţită în două de Oceanul Atlantic, nu va reuşi să respecte o disciplină unică decât în cazul unui conflict, atunci când va fi ameninţată38. La începutul secolului XXI, comunitatea euro-atlantică împreună cu alte state cu tradiţii diferite s-au unit împotriva terorismului transnaţional, a armelor de distrugere în masă şi a tiraniilor violente care încalcă normele, convenţiile internaţionale şi drepturile omului. Agenda politică pusă în practică după atentatele teroriste din 11 septembrie 2001 a scos în evidenţă divergenţele de opinii dintre liderii lumii şi un alt tip de separare euro-atlantică, cea politică. Divergenţele nu s-au limitat la aspecte specifice luptei antiteroriste sau la cele referitoare la aspectele militare ale intervenţiei din Afganistan sau Irak. Acestea s-au extins la dimensiuni de guvernare globală, cum ar fi respectarea reglementărilor internaţionale, legitimitatea desfăşurării de acţiuni militare, răspunderea faţă de crime de război, aplicarea de sancţiuni politico-economice, comerţul internaţional şi competiţia liberă, protecţia mediului şi schimbările de climă39. În consecinţă, analiştii remarcă scurgerea unei perioade deosebit de turbulentă, care are un impact deosebit asupra autorităţii şi eficacităţii Organizaţiei Naţiunilor Unite sau asupra problemelor de substanţă ale Uniunii Europene şi ale Alianţei Nord-Atlantice. 

Transformările suferite de relaţiile dintre statele euro-atlantice au fost remarcate în criza NATO, extinderea organizaţiei implicând şi o antrenare a rolului militar al Alianţei. Astfel, membrii NATO au hotărât să preia coordonarea forţelor ISAF40 din Afganistan şi să ofere sprijin celor care doresc să contribuie la viitorul păcii în Irak. Pe de altă parte, SUA şi UE sunt doi dintre membrii cvartetului de pace în cazul conflictului israeliano-palestinian, experţii americani şi europeni încercând să pună totuşi în aplicare hotărârile luate la Doha. 

Disensiuni există şi în rândul statelor membre ale Uniunii Europene, cu toate că analiştii au evidenţiat o relativ consens în cadrul discuţiilor desfăşurate sub egida Convenţei pentru Viitorul Europei, care a redactat proiectul de Tratat constituţional european. În plus, a avut loc o reconciliere importantă între Grecia şi Turcia în privinţa insulei Cipru, este în desfăşurare un proces asemănător între Turcia şi Uniunea Europeană, partea turcă fiind apreciată pentru poziţia prudentă din timpul războiului din Irak. Analiştii consideră că este dificil de apreciat dacă aspectele de reconciliere manifestate în ultima perioadă de timp vor reuşi să producă un impuls pozitiv pentru eliminarea completă a efectelor crizei dintre statele euro-atlantice. De asemenea, nu se pot analiza, deocamdată, efectele aplicării noilor strategii de securitate internaţionale la scara fiecărei naţiuni în parte sau la nivelul de funcţionare al Organizaţiei Atlanticului de Nord şi al Uniunii Europene.

Analiştii americani au lansat o serie de teme de discuţii privind impactul atacurilor teroriste din septembrie 2001. În una dintre teze se foloseşte sintagma "Europa se mişcă după putere"41. Ideea centrală este aceea că SUA nu vor domina lumea pentru o perioadă îndelungată, sugerându-se faptul că alte state trebuie să fie gata să preia rolul de naţiune dominantă pentru rezolvarea problemelor internaţionale. Există, de asemenea, ideea că toate statele care vor deţine pentru o perioadă un rol central vor continua o politică de imitare a SUA, fără să se producă o schimbare deosebită a modului de abordare a problemelor42. 

O primă particularitate a crizei euro-atlantice este evidenţiată de desfăşurarea campaniei militare din Irak, situaţie remarcată şi în cazul acţiunii desfăşurate în Afganistan: SUA este singura superputere mondială capabilă să utilizeze ultima generaţie de tehnologie militară pentru asigurarea unei victorii rapide, la o scară de neatins pentru celelalte state şi cu un ajutor redus din partea aliaţilor lor. Statele Unite au reuşit să răstoarne regimul condus de Saddam Hussein şi orice formă de rezistenţă militară irakiană cu doar 90.000 de militari, faţă de cei 330.000 de militari de care dispunea Irakul, în mai puţin de o lună de zile. De asemenea, militari coaliţiei anglo-americane au reuşit să controleze o suprafaţă de 440.000 km2, teritoriul Irakului, şi să ofere un ajutor minim celor 23 de milioane de locuitori ai ţării. În plus, potrivit analiştilor şi experţilor, succesiunea evenimentelor a oferit măsura diplomaţiei americane, dovadă fiind numărul statelor care au făcut parte ulterior din coaliţia ce acţionează pe teritoriul Irakului, al statelor care ar fi votat favorabil în Consiliul de Securitate pentru declanşarea acţiunii militare, sprijinul vecinilor Irakului şi absenţa unei opoziţii importante din partea Rusiei şi a Chinei.

A doua particularitate a crizei euro-atlantice are la bază concepţia SUA privind necesitatea şi posibilitatea utilizării forţei militare în situaţii de acest tip, concepţie complet diferită de cea a altor state ale lumii. Doctrina introdusă în Strategia de Securitate Naţională în anul 2002 cu privire la menţinerea superiorităţii strategice a SUA, indiferent de costuri, precum şi legitimarea atacurilor preventive, atunci când situaţia impune acest lucru, sunt acţiuni care nu au fost şi nu vor fi puse în practică de alte state ale lumii43. O paret din statele lumii nu pot respinge politica externă a SUA, existând posibilitatea de obţinere de beneficii, în special în ceea ce priveşte securitatea internaţională.

O a treia caracteristică priveşte, potrivit analiştilor, lipsa cooperării SUA cu celelalte instituţii: Organizaţia Naţiunilor Unite, grupul G8 sau NATO, exceptând situaţiile în care se pot obţine anumite beneficii. După atacurile teroriste din septembrie 2001, secretarul american al apărării, Donald Rumsfeld declara că "misiunea face coaliţia". În afară de motivele ideologice, analiştii consideră că aceasta se explică prin faptul că SUA a depăşit o fază istorică a dependenţei de aliaţi, în special după încheierea războiului rece44. De asemenea, ei consideră că D. Rumsfeld s-a bazat pe dimensiunea militară excepţională, atunci când a anticipat avantajele reale ale globalizării care poate aduce SUA în faţa unui nou tip de dependenţă, cea a cooperării economice şi a ordinii mondiale, ambele putând aduce pericole şi ameninţări non-militare.

O ultimă particularitate este aceea că, în acest moment nu există un alt pol de putere capabil să blocheze acţiunile SUA sau să limiteze transformările politico-militare impuse de acestea. Din septembrie 2001, analiştii remarcă o prudenţă a Europei, Rusiei şi Chinei în faţa puterii americane. Strategiile acestor ţări reprezintă un "amalgam" format din statutul de aliaţi şi opozanţi ai SUA, fapt relevat de încercarea de obţinere de profituri maxime din majoritatea acţiunilor desfăşurate de partea americană, de modificarea propriilor acţiuni în sensul dorit de Administraţia americană şi de opoziţia moderată faţă de acţiunile SUA45. O parte dintre statele Uniunii Europene s-au opus declanşării acţiunii militare din Irak, UE fiind criticată în anumite faze ale crizei euro-atlantice pentru dezmembrarea unităţii sale sau pentru lipsa unor alternative viabile la politica Administraţiei americane, observaţii asemănătoare fiind făcute şi în privinţa Rusiei, care a avut o influenţă redusă chiar şi după ce s-a alăturarat coaliţiei antiteroriste. 

În ciuda forţei deosebite a SUA, pentru analişti paradoxul momentului este reprezentat de dificultăţile cu care acestea reuşesc să restabilească ordinea, regimul democratic şi normalizarea vieţii în Irak. Se evidenţiază faptul că "maşina de război" americană este mult mai bine echipată pentru acţiuni de luptă decât pentru acţiuni de restabilire a păcii sau a ordinii de drept. La aceasta se adaugă problemele de substanţă ale organizaţiilor internaţionale şi lipsa coordonării care se resimte la acest nivel. Refacerea infrastructurii, a serviciilor publice, menţinerea ordinii publice, reconstrucţia instituţiilor statului reprezintă obiective dificile pentru credibilitatea şi legitimitatea acţiunilor SUA, care a apelat la sprijinul altor state aliate.

O problemă internă a SUA este scăderea încrederii în Administraţia americană, fapt reliefat de recentele sondaje de opinie preelectorale, pe măsură ce costurile campaniei militare din Irak au depăşit câteva sute de miliarde de dolari. Preşedintele american a fost criticat pentru lipsa unor dovezi clare privind producerea şi folosirea armelor de distrugere în masă de către regimul irakian. În altă ordine de idei, chiar Administraţia americană a recunoscut, înainte de declanşarea acţiunii din Irak, că potenţialul de aplicare a noii doctrine este limitat, soluţia intervenţiei militare nefiind o alternativă pentru situaţiile existente în Coreea de Nord şi Iran.

O sinteză a acţiunilor desfăşurate de SUA în ultimii doi ani relevă un efort deosebit pentru eliminarea armelor de distrugere în masă şi pentru combaterea terorismului internaţional. Potrivit analiştilor, pentru a fi cu adevărat utilă, o asemenea desfăşurare militară trebuie să se producă după cunoaşterea naturii reale a ameninţării, unde poate fi întâlnită şi cum se manifestă ea, mai ales că cele mai bune servicii de informaţii nu pot garanta obţinerea unor date perfect credibile în acest sens. De asemenea, este importantă înţelegerea reacţiilor populaţiilor locale după schimbarea unor regimuri, precum şi efectele folosirii unor tehnologii militare deosebit de avansate în situaţii de acest gen. Experţii au afirmat în câteva rânduri că folosirea tehnologiilor sofisticate şi concentrarea atacurilor tind să reducă resursele necesare reconstrucţiei şi să producă reacţii de respingere din partea societăţii civile respective. O serie de analişti consideră că folosirea excesivă a forţei poate fi chiar contraproductivă în situaţia terorismului internaţional şi a proliferării: pe de o parte, apar noi inamici care pot relansa grupările teroriste şi pot organiza acţiuni teroriste, pe de altă parte, statele care sunt vizate drept ţinte ale SUA pot considera că se protejează mai eficient dacă dezvoltă arme nucleare46. 

Indiferent de concluziile analiştilor privind eficienţa acţiunilor militare de tipul celor din Afganistan şi Irak, este necesară întărirea legislaţiei internaţionale privind producerea şi comercializarea armelor nucleare, precum şi obligativitatea respectării ei de către toate statele lumii. De asemenea, se impune ca membrii Organizaţiei Naţiunilor Unite, ai Uniunii Europene şi ai altor structuri să vegheze la respectarea prevederilor internaţionale pe această temă, fiind necesară identificarea unor metode de constrângere a statelor care nu se supun prevederilor legale. Legitimitatea neproliferării este deosebit de fragilă la începutul secolului XXI şi este posibil să devină din ce în ce mai puţin respectată dacă puterile nucleare recunoscute nu vor continua să-şi reducă arsenalul la minim şi nu se vor abţine de la realizarea de noi experimente tehnologice în acest sens.

O altă concluzie care se desprinde din studiile experţilor se referă la ameninţările non-militare, cum a fost cazul recentei epidemii cu virusul SARS, ce pot produce daune importante atât populaţiei globului cât şi economiei mondiale, pagube mult mai grave decât cele care ar fi putut fi produse de regimul irakian47. Potrivit analiştilor, populaţia lumii este foarte expusă unor ameninţări de tipul dezastrelor naturale, epidemiilor sau schimbărilor de climă mai mult decât faţă de acţiunile unor state aflate pe o aşa-numită "axă a răului".

Pe întreaga perioadă a crizei euro-atlantice, marea majoritate a statelor lumii au susţinut autoritatea ONU şi beneficiile implicării sale în rezolvarea conflictului din Irak. Potrivit analiştilor, divizarea membrilor Consiliului de Securitate al ONU, cea mai importantă acţiune de acest fel de la încheierea războiului rece, nu a fost de natură ideologică ci politică, implicând idei de strategie şi de principii care au divizat şi membrii NATO. Evenimentele au reliefat faptul că nu au existat probleme deosebite în timpul campaniei militare din Afganistan, perioadă în care membrii ONU au colaborat cu rezultate benefice. Diferenţele de strategie care au perturbat activitatea ONU s-au înregistrat în cazul Irakului, cu toate că noile concepte moderne de securitate globală impuneau implicarea Organizaţiei Naţiunilor Unite.

Experţii şi analiştii au analizat şi situaţia Alianţei Nord-Atlantice în această etapă. Lărgirea NATO şi parteneriatul cu Rusia a făcut din Alianţă un factor import de stabilitate şi securitate pentru Europa, aceasta asumându-şi un rol de stabilizare a situaţiei din Balcani. Pentru SUA acest factor nu este suficient dacă nu este dublat şi de factorul militar, care implică rezolvarea situaţiilor de criză în afara teritoriului european. Majoritatea analiştilor consideră că este posibil ca experienţa irakiană să conducă la redescoperirea NATO, un intrument politic şi militar care ar putea restrânge unilateralismul SUA48.

Analiştii Centrului Democratic pentru Controlul Armamentelor de la Geneva au remarcat, la rândul lor, limitele Uniunii Europene în rezolvarea situaţiilor de criză. Făcând abstracţie de divizarea produsă în timpul campaniei militare din Irak, UE nu a reuşit să aducă nici un progres pentru procesul de pace din Orientul Mijlociu. Cu toate că procesul de integrare europeană şi de reformare a instituţiilor europene este ireversibil, europenii au destule probleme în ceea ce priveşte frontierele geografice, divizarea dintre "noua" şi "vechea" Europă sau cea dintre aliaţii NATO, precum şi problemele culturale sau ale minorităţilor naţionale. Un fapt pozitiv este considerată implementarea Politicii de Apărare şi de Securitate Europeană Comună (CESDP), liderii europeni dorind să existe "o singură voce" în problemele externe europene. De asemenea, recent, "cei 15" au adoptat, la propunerea lui Javier Solana, o strategie specifice şi un plan de acţiune împotriva proliferării armelor de distrugere în masă. 

Analiştii nu pot prezice în ce mod va fi influenţată relaţia UE-SUA de dezvoltare a identităţii de apărare europeană. Dinamica politicii europene a arătat că este mult mai dificil să se obţină o convergenţă de opinii anti-americană decât una pro-americană49. În acest moment se discută despre o "perioadă unipolară", dar, din moment ce nu se întrevăd posibilităţi de deglobalizare a lumii, analiştii consideră că influenţele şi constrângerile politico-economice vor afecta în viitor şi SUA. Scenariile imaginate pentru o viitoare lume multipolară au drept rezultat detronarea unui lider mondial şi mai puţin apariţia unor alte supraputeri economico-militare50. 

 

 8. Măsuri recente privind combaterea terorismului

 

Din alt punct de vedere, există câteva modificări de securitate care afectează Uniunea Europeană într-un mod mai puţin vizibil din alte regiuni ale lumii51. Strategia52 realizată de Javier Solana, care a fost adoptată la lucrările ultimului Consiliu European şi care are drept motto: "Europa nu a fost niciodată atât de prosperă, de sigură şi de liberă", îşi propune realizarea unor modificări de substanţă în următoarele domenii: conflictele de intensitate scăzută, înarmările excesive, problemele de securitate internă şi dimensiunile securităţii umane.53 

Conflictele de intensitate scăzută fac trimitere la războiul din fosta Iugoslavie, care a generat pericole semnificative pentru întreaga Penisnsulă Balcanică. Potrivit strategiei, se are în vedere posibilitatea eliminării folosirii forţei în cazul acestor conflicte şi îmbunătăţirea relaţiilor "delicate" dintre state, cum ar fi relaţiile sârbo-croate sau slovaco-ungare. 

În aceeaşi ordine de idei, deosebit de importantă este problema conflictelor din zona europeană, cum ar fi conflictul latent din Republica Moldova sau cel dintre Armenia şi Aganistan. De asemenea, se are în vedere conflictul din Cecenia, ce poate afecta statele din vecinătatea Rusiei, conflict care are efecte dramatice din punctul de vedere al dimensiunii umanitare şi al refugiaţilor. În aceeaşi categorie sunt incluse şi conflictele din regiunea Orientului Mijlociu şi din nordul Africii.

Un alt tip de conflict cuprins în această categorie este cel civil, cum sunt cele din Irlanda de Nord şi Ţara Bascilor, acţiuni coordonate şi alimentate de "Armata Republicană Irlandeză" şi "ETA". 

Toate aceste tipuri de conflicte sunt în responsabilitatea statelor membre, ele netrebuind să afecteze funcţionalitatea instituţiilor UE.

Chestiunea înarmărilor excesive nu presupune o dezarmare în sensul clasic al termenului ci o reconstrucţie a capacităţilor militare europene prin crearea Forţei de Reacţie Rapidă. Cu toate acestea există o cantitate importantă de arme, în special în partea răsăriteană a continentului. Aceste stocuri de arme pot contribui la producerea de accidente, la degradarea mediului, pot fi utilizate de grupări teroriste sau pot fi exportate către alte zone de conflict de pe glob. Potrivit stategiei, este necesară o nouă abordare a acestei probleme pentru distrugerea cantităţilor de arme aflate în Europa din perioada războiului rece şi pentru aplicarea hotărârilor de la Dayton privind dezarmarea. De asemenea, este necesară abordarea problemei armelor nucleare, un număr însemnat de arme de acest tip aflându-se, încă, pe teritoriul fostelor state ex-sovietice. 

Securitatea internă a reprezentat una dintre temele importante de analiză ale tuturor instituţiilor europene. Analiştii consideră că modelul UE - spaţiu fără frontiere, cu legislaţie şi piaţă economică unice - este creator de securitate, războaiele fiind imposibile între statele membre ale Uniunii, rarele probleme de frontieră fiind irelevante54. Cu toate acestea, a crescut posibilitatea producerii de atacuri teroriste, vulnerabilitatea fiind independentă de trasarea frontierei Schengen: circulaţia liberă a criminalilor, a traficanţilor de carne vie şi de droguri, a extremiştilor şi teroriştilor, a agitatorilor sau sabotorilor. Din păcate, la nivelul instituţiilor europene se constată că unele state membre UE aplică măsuri reduse şi superficiale de control pe teritoriul naţional, fapt care impune dezvoltarea forţelor de poliţie, de jandarmi şi de informaţii pentru a se putea interveni într-o situaţie de urgenţă.

UE trebuie să încheie rapid armonizarea legislaţiei în domeniul apărării interne, ceea ce înseamnă aplicarea de standarde comune în privinţa arestării, pedepsirii şi extrădării persoanelor suspectate a desfăşura activităţi teroriste, existând şi posibilitatea cooperării cu SUA sau ONU. 

În ceea ce priveşte dimensiunea securităţii umane, sondajele de opinie care au fost realizate în statele UE au evidenţiat o listă de ameninţări de tip neterorist, printre care se numără poluarea, degradarea mediului, lipsa resurselor naturale, epidemiile, manipularea genetică şi şomajul. Un cercetător elveţian care a încercat să contabilizeze nemulţumirile oamenilor legate de câteva domenii principale - standard de viaţă, bunăstare, economie, drepturi politice, ordine publică, comunicaţii, etc. - a concluzionat că există 22 de ameninţări neteroriste55, cele mai importante fiind efectul de seră, rarefierea stratului de ozon, problema emigranţilor, îmbătrânirea populaţiei, criza energetică şi teama de accident nuclear. Dintre acestea, modificările climatice, poluarea, întreruperile de alimentare cu energie şi accidentele nucleare sunt de resortul securităţii interne.

Principalele teme ale strategiei elaborate de Javier Solana sunt următoarele56: 

- Uniunea Europeană este un "actor global, care trebuie să-şi asume responsabilităţi de securitate globală";

- apariţia noilor tipuri de ameninţări teroriste trebuie să conducă la "modificarea primei linii de apărare europeană, aceasta trebuind să fie mutată în exteriorul Uniunii".

Javier Solana consideră că Uniunea Europeană trebuie să accepte patru niveluri de schimbări:

- responsabilitatea oficială, istorică pentru anumite state din exteriorul Uniunii - state francofone sau din Commonwealth;

- cooperarea cu ACP - regiunea Africa-Pacific-Caraibe - şi cu organizaţiile sale - ASEAN57, MERCOSUR58, ECOWAS59 şi SADC60 -, precum şi independenţa mutuală faţă de ele;

- vulnerabilitatea faţă de fenomene negative, fiind necesară implementarea rapidă a CFSP;

- interesul european faţă de un sistem de guvernare în spiritul legii (intervenţia militară din Congo). 

Potrivit strategiei, Europa trebuie să se implice în rezolvarea crizelor monetare internaţionale, în eliminarea ameninţărilor transnaţionale de orice tip şi a conflictelor regionale, în aplicarea Protocolului de la Kyoto, în dezvoltarea durabilă, în combatrea terorismului şi descurajarea reţelelor teroriste, în aplicarea ordinii de drept şi a respectului faţă de lege, în sprijinirea activităţilor şi programelor desfăşurate de ONU, în combaterea proliferării cu arme de distrugere în masă.

În aceeaşi ordine de idei, şi în SUA au intrat în vigoare noi reglementări privind combaterea terorismului. Astfel, preşedintele SUA, George W. Bush, a promulgat Legea privind crearea Ministerului Securităţii Interne, precum şi alte acte normative care au drept scop consolidarea arsenalului de luptă antiteroristă, principalele măsuri vizând sporirea securităţii în porturile din SUA. 

Noul Minister american al Securităţii Interne, care va reuni mai multe agenţii federale însărcinate cu apărarea frontierelor - gărzile de coastă, grănicerii, serviciile de imigrare, precum şi agenţiile de securitate a transportului aerian - are drept principală sarcină organizarea şi coordonarea luptei împotriva terorismului pe teritoriul Statelor Unite. Ministerul american, ce va dispune de un buget anual de 38 miliarde de dolari, va avea următoarele atribuţii: 

- asigurarea securităţii frontierelor, transporturilor, porturilor şi a altor infrastructuri cheie; 

- sintetizarea şi analizarea informaţiilor provenite din mai multe surse (CIA, FBI); 

- coordonarea comunicaţiilor între state, guverne locale, sectorul privat şi public referitor la ameninţările teroriste şi pregătirea răspunsurilor în situaţii de criză; 

- coordonarea eforturilor de apărare a populaţiei americane împotriva atacurilor bioteroriste sau cu arme de distrugere în masă; 

- asigurarea formării şi echipării forţelor de intervenţie în situaţii de criză; 

- creşterea numărului de agenţi de securitate aflaţi pe teren pentru interceptarea teroriştilor, precum şi reducerea activităţilor redundante din capitala ţării, în scopul creşterii eficienţei. 

Potrivit prevederilor Legii privind Securitatea Transportului Naval, aceasta va "consolida securitatea în porturile de pe litoralul american, locuri în care securitatea va fi sporită şi va trebui să fie înăsprit controlul asupra navelor şi persoanelor aflate în tranzit". 

În acelaşi context, în noiembrie 2003, Congresul american a adoptat o lege prin care se oferă asistenţă federală în vederea acoperirii pierderilor provocate de eventuale atentate teroriste. Noua lege va permite acordarea unei garanţii federale ajungând până la 90% din pierderile care ar rezulta în urma unui atac terorist, peste un plafon maxim acoperit de firmele de asigurări61. Potrivit oficialilor americani această lege ar permite deblocarea unor fonduri în valoare de 15 miliarde de dolari destinate unor proiecte de construcţie blocate din cauza lipsei asigurărilor în cazul atacurilor teroriste. Legea prevede un plafon de 100 de miliarde de dolari pentru despăgubirile şi sumele care pot fi solicitate, precum şi o dirijare a acţiunilor în justiţie către un singur tribunal federal pentru a evita înmulţirea proceselor la nivelul tuturor statelor. 

